REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/164-20

30. novembar 2020. godine

B e o g r a d

**Z A P I S N I K**

**DRUGE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 16. NOVEMBRA 2020. GODINE**

Sednica je počela u 11 časova i održana je u Maloj sali Doma Narodne skupštine.

Sednicom je predsedavao predsednik Odbora dr Muamer Bačevac.

Sednici su prisustvovali: Dragoljub Acković, Sandra Joković, Dejan Stošić, Vesna Nedović, Vesna Stjepanović, Dragana Branković Minčić, Dragana Radinović, Stefan Srbljanović, Nebojša Bakarec, Jelena Mihailović, Ljubo Petrović, Aleksandra Čamagić, Aleksandar Jovanović i Zoltan Pek, članovi Odbora.

Sednici nisu prisustvovali članovi Odbora: Andrijana Avramov i Selma Kučević.

Ispred Ministarstva za ljudska i manjinska prava i društveni dijalog prisustvovali su: ministarka Gordana Čomić, sa saradnicima: Ivanom Antić, Žarkom Stepanovićem i Aleksandrom Rašković.

Predsednik Odbora je konstatovao da su ispunjeni uslovi za rad i odlučivanje te je predložio sledeći

D n e v n i r e d:

1. Predstavljanje planiranih aktivnosti Ministarstva za ljudska i manjinska prava i društveni dijalog.

Odbor je jednoglasno PRIHVATIO predloženi Dnevni red.

Pre prelaska na rad po utrđenom Dnevnom redu, Odbor je jednoglasno usvojio Zapisnik sa Prve sednice Odbora.

**PRVA TAČKA DNEVNOG REDA:** Predstavljanje planiranih aktivnosti Ministarstva za ljudska i manjinska prava i društveni dijalog

**Predsednik Odbora** je čestitao izbor gospođi Čomić i poželeo joj srećan i uspešan rad. Istakao je da je jako bitno što je formirano ovo ministarstvo, pre svega zbog potrebe za dijalogom. Izrazio je zadovoljstvo što smo se u kratkom roku od formiranja Ministarstva za ljudska i manjinska prava i društveni dijalog sastali kako bi razmotrili koje aktivnosti Ministarstvo planira da sprovede u narednom periodu, šta su prioriteti i na koji način možemo ostvariti saradnju u okviru našeg delokruga rada.

**Gordana Čomić** se na početku izlaganja zahvalila volji i efikasnosti da se ova sednica zakaže, kao i svim članovima Odbora koji su i u uslovima pandemije prisutni u sali. Istakla je da ministarstvo odgovara za svoj rad nadležnom odboru Narodne skupštine i svim narodnim poslanicima, što predstavlja pre svega ustavnu i zakonsku obavezu, ali i osnov da se ministarstvo koje je u završnoj fazi formiranja svojim predlogom i planom rada za 2021. godinu obrati prvo Odboru za ljudska i manjinska prava i ravnopravnost polova. Navela je da je radni naslov svih pojedinačnih planova ministarstva otklanjanje loših ocena iz izveštaja Evropske komisije i, izgradnjom vladavine prava i dokazivim promenama, povećanje sadašnje ocene za 20 procenata za godinu dana, od 2,2 na 2,64. Ukazala je na potrebu primene Zakona o planskom sistemu koji zahteva ex ante i ex post analizu zakona i Ministarstvo će insistirati na ovoj analizi. Ministarka je navela da Srbija može da dokaže da se promenila i da stvori društvo pravde, poboljšanje položaja prava i sloboda nacionalnih manjina, prava žena, delotvornu zabranu diskriminacije i stvaranje prostora za društveni dijalog. Istakla je kako za ostvarenje plana ministarstva nije potreban novac, osim za nacionalne savete, već promena ponašanja na koje smo navikli. Predstavila je tri velike teme o kojima će se organizovati dijalog svih zainteresovanih: ljudska prava u političkim kriterijumima i vladavini prava; održivi razvoj; politička kultura, kultura dijaloga i kultura kompromisa.

Ministarka je najavila da će plan predlaganja zakona i propisa biti raspoređen na prioritete, a to su: Zakon o rodnoj ravnopravnosti, inicijativa za Zakon o istopolnom partnerstvu kao antidiskriminacionom i „ljudskopravaškom“ propisu, predlog izmena i dopuna Zakona o zabrani diskriminacije, nedostajuće strategije koje se tiču civilnog društva, rodne ravnopravnosti, prava nacionalnih manjina, prava romske zajednice, kao i monitoring ljudskih prava u celini. Poseban deo će se odnositi na stanje koje imamo zbog pandemije jer virus nije rodno slep niti je rodno neutralan i to će da izazove posledice.

Posebna pažnja će se posvetiti reprezentativnosti i učešću pripadnika nacionalnih manjina, kako na poslovima državne uprave, tako i u drugim sektorima. Podsetila je na sledeće izbore za nacionalne savete koji treba da budu održani. Naglasila je i da će Ministarstvo imati i regionalnu inicijativu za nosioce Berlinskog procesa o otvaranju dijaloga na predlog predsednika Srbije o Maloj povelji o ljudskim pravima i da u skladu sa evropskim duhom dogovorimo regionalne dokumente. Istakla je i da je 16. novembar Međunarodni dan tolerancije, a da je tolerancija društvena dobrobit kojom prihvatamo i poštujemo sve različite od nas samih po bilo kom osnovu, jer je tako bolje za sve u društvu, i zaključila da ako izvršna vlast uopšte ima moć, priroda te moći mora biti za nešto, a nikako nad nekim, i takva promena prirode moći je ideja kojom je Ministarstvo i nastalo.

**Predsednik Odbora** se zahvalio ministarki i podsetio da od kada je formiran Odbor 2012. godine, ovo je prvi put da imamo posebno ministarstvo. Istakao je dosadašnju dobru saradnju sa Kancelarijom za ljudska i manjinska prava i resornim ministarstvima.

U raspravi koja je usledila, **Nebojša Bakarec** je izrazio poštovanje gospođi ministarki na hrabrosti što je prihvatila tu dužnost, kao i predsedniku Vučiću na hrabrosti da odabere gospođu Čomić za tu dužnost. Istakao je da iako mi nismo podeljeno društvo kao što je to slučaj npr. u Sjedinjenim američkim državama, potreban je dijalog sa svim pripadnicima socijalnih manjina, ali da treba da pokušamo da razgovaramo i sa „ravnozemljašima, antivakcinašima i antivakserimaˮ i sl. Naveo je, kao rezultat dosadašnjeg dijaloga, poboljšanje izbornih uslova i istakao ulogu gđe Čomić u predlaganju većeg učešća žena na izbornim listama. Pozdravio je uočenu potrebu izmene i dopune Zakona o zabrani diskriminacije. U vezi Zakona o istopolnom partnerstvu naglašava da je on neophodan, ali da je evidentno da ćemo se susresti sa ogromnim izazovima za koje veruje da ćemo ih premostiti. Napomenuo je da, iako je ženski pol mnogo obespravljeniji nego muški, uočena je pojava i mizandrije, odnosno mržnje prema muškarcima.

**Stefan Srbljanović** je takođe čestitao gospođi Čomić na izboru. Ujedno je izrazio žaljenje što predstavnici poslaničke grupe Ujedinjena dolina nisu prisutni na sednici i istakao da smatra da su neistiniti navodi da u Priboju pripadnici bošnjačkog naroda nemaju učešće u ustanovama kao što su sudovi, policija i tužilaštvo, a što je rečeno u izlaganju narodnog poslanika Enisa Imamovića na sednici Narodne skupštine prilikom usvajanja Zakona o zaštiti stanovništva od zaraznih bolesti. Takođe, istakao je da je stranka gospodina Imamovića u lokalnoj vlasti u Priboju, kao i stranka gospodina Ljajića i gospodina Zukorlića, što govori o odnosu prema manjinama. Za razliku od toga, npr. u Bujanovcu ima 42% srpskog stanovništva a nisu predstavljeni u vlasti. Govorio je i o podršci države u vezi sa epidemijom KOVID 19 i jednakom postupanju bez ikakve diskriminacije. Na kraju je izrazio zadovoljstvo što je jedna od glavnih tema podizanje nivoa političke kulture i kulture dijaloga, što podrazumeva da se poštuje svačije mišljenje.

**Sandra Joković**, kao predstavnica romske nacionalnosti, izrazila je zadovoljstvo što je član Odbora za ljudska i manjinska prava i ravnopravnost polova, i istakla da postoji potreba za sektorom u ovom odboru ili Ministarstvu za ljudska i manjinska prava i društveni dijalog koji će se baviti pitanjima Roma. Nacionalni savet Roma je jedino koordinaciono telo koje zastupa interese Roma u Srbiji i postoji dobra saradnja ovog saveta i države. Isto tako je potrebno da visokoobrazovani Romi budu uključeni u ministarstva, na mestu državnog sekretara ili pomoćnika ministra, kao što su Ministarstvo za rad i socijalna pitanja, Ministarstvo prosvete i Ministarstvo za ljudska i manjinska prava i društveni dijalog, a saglasno predlogu predsednika Aleksandra Vučića da Vlada Republike Srbije dobije veći broj pripadnika nacionalnih manjina.

**Aleksandar Jovanović** je u svom obraćanju istakao da mu je čast što je deo Odbora i istakao njegov značaj. Takođe je čestitao ministarki Čomić na izboru. Smatra da ne smemo biti polarizovano društvo jer to može da prouzrokuje velike probleme, te je neophodno da svako učini lični napor kako bi ovo društvo napredovalo. Imajući u vidu svoje dugogodišnje iskustvo i rad u medijima, dao je predlog Ministarstvu da veliku pažnju obrati saradnji sa medijima. Predložio je da Ministarstvo formira medijski pul, sastavljen od dobro obučenih ljudi koji će imati sve osobine pravih novinara. Naime, treba tražiti dobre primere kojih ima širom Srbije, koji su primeri izuzetnog poštovanja ljudskih prava, rodne ravnopravnosti, nacionalnih prava, izuzetnog poštovanja svega što je različito. Shodno navedenom, jedan takav pul bavio bi se takvim pričama širom Srbije, a ne kao što je to sada slučaj isticanjem samo onoga što je loše. Na kraju je zaključio da mediji moraju da budu partneri i da je neophodna medijska saradnja.

**Dragoljub Acković** je govorio o položaju romske nacionalne manjine i izneo podatke o situaciji u kojoj se Romi nalaze, koja je teška, kako to proizilazi iz različitih analiza, kao npr. „da je jedan Rom šest puta siromašniji od jednog Srbina", što su podaci u poslednjih dve do tri godine. Istakao je potrebu povećanja uključivanja Roma u državne institucije u javnoj upravi, što je više puta isticao i predsednik Republike. Izneo je da se u okviru Dekade Roma nije mnogo dobilo, već čak izgubilo, ali da će ubuduće biti drugačije. Predložio je da se napravi agencija (ili telo pod drugim nazivom) Vlade Republike Srbije nadležno za inkluziju Roma. Agencija bi imala direktora sa zvanjem pomoćnika ili državnog sekretara, kao i stručnu službu sa rukovodiocem službe. On je naglasio da je vrlo važno mesto savetnika za praćenje položaja romske nacionalne manjine u oblasti službene upotrebe jezika i pisma. Naglasio je da osim u Vojvodini, na TV Novi Sad, na RTS ne postoji televizijski program na romskom jeziku i da treba poraditi na tome. Takođe, Romi treba da budu više uključeni u praćenje projekata za Rome. Istakao je i značaj obrazovanja Roma i da su tu postignuti određeni rezulatati. Na kraju je podsetio i na druge oblasti koje treba da se razvijaju u okviru ove agencije: socijalna zaštita, lokalna samouprava, kultura i informisanje.

Na osnovu iznetog u raspravi ministarka **Gordana Čomić** je dala kratak osvrt, pored ostalog i na pojavu mizandrije. Smatra da ovo pitanje treba da bude predmet dijaloga jer za razliku od žena koje su želele promene, bile organizovane i danas imaju značajno drugačiji položaj nego što je to bilo u prošlosti, muškarci o tome nisu razgovarali. Istakla je i značaj položaja nacionalnih manjina, uključujući visokoobrazovanih Roma. Što se tiče medija, potrebne su promene na bolje, te se zahvalila na sugestijama.

Zaključujući sednicu, **predsednik Odbora** se zahvalio gospođi Čomić što nas je uputila na plan aktivnosti Ministarstva. Očigledno postoji želja poslanika da manjinama i svim drugim ljudima u ovoj državi bude bolje i da ostvaruju na kvalitetan način svoja ljudska i manjinska prava. Sam izbor ministarke koja se dokazala u toj borbi za ljudska prava podstiče nas da u ovom mandatu učinimo mnogo toga, a posebno prema onima koji su diskriminisani.

Sednica je zaključena u 12.23 časova.

SEKRETAR ODBORA PREDSEDNIK ODBORA

Rajka Vukomanović dr Muamer Bačevac